NARIADENIE KOMISIE (ES) č. 2014/2005
z 9. decembra 2005
o licenciách v rámci režimu dovozu banánov do Spoločenstva na banány uvoľnené do voľného obehu v colnej sadzbe Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1964/2005 z 2. decembra 2005 o colných sadzbách na banány (1), najmä na jeho článok 2,
keďže:
(1)
Nariadenie (ES) č. 1964/2005 stanovuje od 1. januára 2006 colné sadzby na dovoz banánov s kódom KN 0803 00 19 do Spoločenstva.
(2)
Zavedenie dovozného režimu založeného na uplatňovaní cla s príslušnou colnou sadzbou a zároveň uplatňovanie preferenčného cla v rámci colnej kvóty na dovoz z krajín AKT musí byť sprevádzané mechanizmom sledovania dovozu, ktorý by umožnil pravidelne poznať množstvá, ktoré sú vo voľnom obehu v Spoločenstve. Najlepším nástrojom na tieto účely je mechanizmus založený na vydávaní dovozných licencií zahŕňajúcich záruku, ktorá zabezpečuje realizáciu operácií, na ktoré sa tieto licencie žiadali. Je potrebné stanoviť podmienky uplatňovania tohto mechanizmu na dovozy uskutočnené v colnej sadzbe Spoločného colného sadzobníka.
(3)
Uplatňujú sa ustanovenia nariadenia Komisie (ES) č. 1291/2000 z 9. júna 2000, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (2).
(4)
Opatrenia uvedené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
1. Uvoľnenie banánov do voľného obehu patriacich pod kód KN 0803 00 19 v colnej sadzbe Spoločného colného sadzobníka podlieha predloženiu dovoznej licencie vydanej členskými štátmi každej zúčastnenej osobe, ktorá o ňu požiada, nezávisle na tom, kde je táto osoba v Spoločenstve etablovaná.
2. Vydanie dovoznej licencie je podmienené zložením záruky v súlade s hlavou III nariadenia Komisie (EHS) č. 2220/85 (3), ktorá zabezpečuje rešpektovanie záväzku dovážať počas platnosti licencie. Výška tejto záruky je 15 EUR na tonu.
Okrem prípadov vyššej moci záruka prepadne celkom alebo čiastočne, ak sa operácia neuskutoční v rámci tejto doby alebo sa uskutoční iba čiastočne.
3. Žiadosti o dovozné licencie sa môžu predkladať vo všetkých členských štátoch.
4. Licencie sa vydávajú bezodkladne v súlade s článkom 23 ods. 1 nariadenia (ES) č. 1291/2000.
5. Platnosť licencie je 3 mesiace.
Článok 2
Každý mesiac, najneskôr do desiateho dňa, členské štáty oznamujú Komisii množstvá, pre ktoré boli vydané dovozné licencie v predchádzajúcom mesiaci.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 9. decembra 2005